Επίδραση παρεμβατικού προγράμματος στη φυσική δραστηριότητα και στην αδρή κινητική συναρμογή παιδιών που μετέχουν στο πρόγραμμα των δημοτικών παιδικών σταθμών
Authors: Αϊβαζίδης Δημήτριος 
Published: September 2021

Σκοπός της παρούσας έρευνας ήταν η μελέτη της επίδρασης ενός παρεμβατικού προγράμματος, εντός του περιβάλλοντος των Παιδικών Σταθμών (ΠΣ), στη α) Βηματομετρική Φυσική Δραστηριότητα (ΒΦΔ) των παιδιών (αριθμός βημάτων/ημέρα) κατά τη διάρκεια του προγράμματος του ΠΣ και β) στην Αδρή Κινητική Συναρμογή (ΑΚΣ) τους. Έγγραφη συγκατάθεση συμμετοχής στην έρευνα έδωσαν οι γονείς 143 παιδιών. Ωστόσο, μετά τις αρχικές μετρήσεις το δείγμα αποτέλεσαν 140 παιδιά, από 4 ΠΣ, 60 αγόρια και 80 κορίτσια, ηλικίας 5-6 ετών (61,51±1,85 μηνών). Με την μέθοδο της λοταρίας επιλέχτηκαν 2 ΠΣ που αποτέλεσαν την Πειραματική Ομάδα (ΠΟ) (Ν=74) και 2 ΠΣ που αποτέλεσαν την Ομάδα Ελέγχου (ΟΕ) (Ν=66). Τα παιδιά της ΠΟ συμμετείχαν στο πρόγραμμα των ΠΣ με καθημερινή προσθήκη σε αυτό ειδικά σχεδιασμένων εκπαιδευτικών μονάδων ΦΔ διάρκειας 45-50 λεπτών με έμφαση στις δεξιότητες μετακίνησης, συνολικής διάρκειας ενός σχολικού έτους. Τα παιδιά της ΟΕ συμμετείχαν στο τυπικό καθημερινό πρόγραμμα των ΠΣ. Για την αξιολόγηση της ΦΔ χρησιμοποιήθηκε το βηματόμετρο Omron Walking style pro HJ-720IT-E2 και για την αξιολόγηση της ΑΚΣ χρησιμοποιήθηκε η δέσμη Körperkoordinationstest für Kinder (KTK). Πραγματοποιήθηκαν μετρήσεις σε τρείς διαφορετικές χρονικές στιγμές: τον Οκτώβριο 2013 και τον Φεβρουάριο και τον Μάιο 2014. Συγκεκριμένα, η ΑΚΣ μετρήθηκε μία φορά στην αρχή κάθε μήνα, άρα συνολικά τρεις φορές, ενώ η καταγραφή της ΦΔ πραγματοποιήθηκε δυο φορές σε κάθε μήνα (συνολικά έξι φορές), με την πρώτη καταγραφή να αφορά εβδομάδα μη εφαρμογής (πρώτη εβδομάδα μήνα) και τη δεύτερη, εβδομάδα εφαρμογής του προγράμματος. Οι εξεταζόμενοι φορούσαν τα βηματόμετρα για πέντε συνεχόμενες ημέρες καθ’ όλη τη διάρκεια του 24ωρου και τα αφαιρούσαν μόνο κατά τη διάρκεια του μπάνιου ή του ύπνου τους. Για τον έλεγχο της επίδρασης των παραγόντων «ομάδα» και «φύλο» τόσο στις 6 μετρήσεις της ΒΦΔ όσο και στις 3 μετρήσεις της ΑΚΣ χρησιμοποιήθηκε ανάλυση διακύμανσης για επαναλαμβανόμενες μετρήσεις (Anova Repeated Measures). Σύμφωνα με τα ευρήματα της παρούσας έρευνας, όσον αφορά τα επίπεδα της ΒΦΔ, η ΠΟ παρουσίασε στατιστικά σημαντικά μεγαλύτερο αριθμό βημάτων τόσο στις εβδομάδες εφαρμογής του προγράμματος παρέμβασης συγκριτικά με τις εβδομάδες μη εφαρμογής του προγράμματος (από 879 βήματα/ημέρα έως 1476 βήματα/ημέρα) όσο και σε σχέση με τον αριθμό βημάτων που πραγματοποίησε η ΟΕ, με την μεγαλύτερη διαφορά να εμφανίζεται τον μήνα Μάιο (από 921βήματα/ημέρα έως 4.853 βήματα/ημέρα). Δεν υπήρξαν στατιστικά σημαντικές διαφορές στον αριθμό των βημάτων μεταξύ των δύο φύλων. Ακόμη, όσον αφορά τα επίπεδα της ΑΚΣ, τα παιδιά της ΠΟ εμφάνισαν στατιστικά σημαντικά καλύτερες επιδόσεις στις τέσσερις δοκιμασίες του ΚΤΚ, από τη δεύτερη κιόλας μέτρηση, συγκριτικά με αυτά της ΟΕ ενώ δεν προέκυψαν διαφοροποιήσεις λόγω φύλου. Τέλος, διαπιστώθηκε η θετική σχέση ανάμεσα στην ΦΔ και στα επίπεδα της ΑΚΣ των παιδιών.Φαίνεται ότι όταν ενσωματώνονται επιλεγμένες ΦΔ στο ημερήσιο πρόγραμμα των ΠΣ και υλοποιούνται από εκπαιδευτικούς Φυσικής Αγωγής-παιδαγωγούς, τα οφέλη για τη ΦΔ και τη συναρμογή, είναι σημαντικά. Στην κατεύθυνση αυτή είναι ανάγκη να ενημερωθούν οι παιδαγωγοί των δημοτικών ΠΣ, έτσι ώστε να είναι σε θέση να προσφέρουν καθημερινά επαρκή ΦΔ στα παιδιά, τόσο στους εσωτερικούς όσο και στους εξωτερικούς χώρους.